钦定古今图书集成/历象汇编/庶征典/第070卷 > 《贺祥云见状》张九龄
## 钦定古今图书集成/历象汇编/庶征典/第070卷 > 《贺祥云见状》张九龄

右，臣等伏见《道门威仪》司马秀表称，“今月十日夜，陛
下亲临同明殿道场，为宗社苍生祈福，有祥云见。”伏
惟圣德以精意动天，天意以肸蚃符圣，其感甚速，岂
云元远。陛下肃敬之深，勤恤所至，灵心如答，神道何
言？自表休期，以介景福，生人大赖，天下幸甚。臣等忝
居近侍，倍百恒情，谨奉状陈贺以闻，伏望宣示史馆。